पाएं अपने शहर की ताज़ा ख़बरें और फ्री ई-पेपरडाउनलोड करें
दुनिया की दिग्गज टेक्नोलॉजी कंपनी गूगल हाईब्रिड वर्क वीक पेश करने जा रही है। इसके तहत गूगल के अधिकांश कर्मचारी सप्ताह में तीन दिन ऑफिस में काम करेंगे। सप्ताह में दो दिन कर्मचारी अपनी पसंदीदा जगह से काम कर सकेंगे। गूगल और अल्फाबेट के सीईओ सुंदर पिचाई ने एक नोट में यह जानकारी दी है।
इस साल के अंत तक खुलेंगे ऑफिस
पिचाई ने कहा है कि इस साल के अंत तक गूगल के ऑफिस खुल जाएंगे। ऑफिस खुलने के बाद भी गूगल के 20% कर्मचारी रिमोट वर्क जारी रखेंगे। पिचाई का कहना है कि करीब 60% कर्मचारी ऑफिस में कुछ दिन काम करेंगे। उन्होंने कहा कि ऑफिस टाइम और ऑफिस आने वाले दिन कर्मचारियों की पहचान प्रोडक्ट एरिया और फंक्शंस के आधार पर की जाएगी। इसमें कुछ ऐसे कर्मचारी भी शामिल होंगे जो काम की प्रकृति के कारण सप्ताह में तीन दिन से अधिक ऑफिस आ सकते हैं।
स्थायी रिमोट वर्क के लिए अवसर मिलेगा
सुंदर पिचाई ने कहा कि कंपनी कर्मचारियों को स्थायी रूप से रिमोट वर्क के अवसर भी उपलब्ध कराएगी। हालांकि, यह कर्मचारियों के रोल और उनकी टीम की आवश्यकताओं पर निर्भर करेगा। इसके लिए कर्मचारियों को आवेदन करना होगा। 2021 की पहली तिमाही के वित्तीय नतीजों के मुताबिक, गूगल के पास पूरी दुनिया में 1,39,995 फुल टाइम कर्मचारी हैं। इसमें से करीब 4 हजार कर्मचारी भारत में कार्यरत है।
भारत में कर्मचारियों की संख्या बढ़ा रही है गूगल
गूगल ने ग्लोबल प्रोडक्ट डेवलपमेंट के स्ट्रैटिजिक हब के तौर पर भारत में निवेश किया है। कंपनी भारत में अपने कर्मचारियों की संख्या में लगातार बढ़ोतरी कर रही है। कंपनी की ओर से सर्च, क्लाउड, पेमेंट्स, एआई रिसर्च जैसे प्रोडक्ट के लिए कर्मचारियों की नियुक्ति की जा रही है। यह नियुक्तियां बेंगलुरु, हैदराबाद, मुंबई और गुरुग्राम में की जा रही हैं।
रिमोट वर्क करने वालों की संख्या बढ़ेगी
पिचाई का कहना है कि महामारी के पहले से हमारे हजारों कर्मचारी अपनी कोर टीम से अलग काम कर रहे हैं। मुझे उम्मीद है कि आने वाले महीनों में यह संख्या बढ़ेगी। इसका कारण यह है कि हम रिमोट वर्क के लिए ज्यादा नौकरियां पैदा कर रहे हैं। इसमें पूरी तरह से रिमोट वर्क करने वाली सब टीम भी शामिल हैं। पिचाई का कहना है कि गूगल के कर्मचारी साल में चार सप्ताह अस्थायी रूप से ऑफिस से अलग किसी अन्य स्थान से काम कर सकेंगे। इसके अलावा कंपनी कर्मचारियों को महामारी के दौरान रिचार्ज होने के लिए ज्यादा दिन ऑफर करेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn